钦定古今图书集成/明伦汇编/氏族典/第087卷 > 《廖用贤尚友录》 > 卢植
## 钦定古今图书集成/明伦汇编/氏族典/第087卷 > 《廖用贤尚友录》 > 卢植

按《后汉书卢植传》：“植字子干，涿郡涿人。身长八尺二
寸，音声如锺。少事马融，能通古今学，好研精而不守
章句。融外戚豪家多列女倡歌舞于前，植侍讲积年，
未尝转眄，融以是敬之。学终辞归，阖门教授。性刚毅，
有大节，常怀济世志。建宁中，征为博士。熹平四年，九
江蛮反，四府选植才兼文武，拜九江太守，蛮寇宾服。”
以疾去官。会南夷反叛，以植尝在九江有恩信，拜为
庐江太守。植深达政宜，务存清静，弘大体而已。岁馀，
复征，拜议郎，转为侍中，迁尚书。中平元年，黄巾贼起，
四府举植。拜北中郎将，持节以护乌桓。战破贼帅张
角，斩获万馀人。角等走保广宗。植筑围凿壍，造作云
梯，垂当拔之。帝遣小黄门左丰诣军观贼形埶，或劝
植以赂送丰，植不肯。丰还，言于帝曰：“广宗贼易破耳，
卢中郎固垒息军，以待天诛。”帝怒，遂槛车征植，减死
罪一等。及皇甫嵩讨平黄巾，盛称植行师方略，复为
尚书。帝崩，大将军何进谋诛中官，乃召并州牧董卓
以惧太后。植知卓凶悍难制，必生后患，固止之。进不
从。及卓至，果陵虐朝廷，议欲废立。群僚无敢言，植独
抗议不同，卓怒罢会，将诛植。植素善蔡邕，邕时见亲
于卓，往请植事。又议郎彭伯谏卓，卓乃止，但免植官
而已。植以老病求归，惧不免祸，遂隐于上谷，不交人
事。冀州牧袁绍请为军师。《初平》三年卒。